Source: http://www.bitnews.ro/gimnastele-de-la-csm-ploiesti-vicecampioane-ale-romaniei-la-junioare.html
Timestamp: 2018-02-21 21:09:04+00:00

Document:
Gimnastele de la CSM Ploieşti, vicecampioane ale României la junioare | BitNews - Stiri la Minut
Gimnastele de la CSM Ploieşti, vicecampioane ale României la junioare
Timp de trei zile (6-8 octombrie), la Centrul Sportiv „Apollo” din București s-au desfășurat probele unei noi ediții a Campionatelor Naționale de Gimnastică Ritmică, pentru junioare (13-15 ani) și senioare (peste 16 ani).
Au participat gimnaste legitimate la 12 cluburi din ţară: CSM Arad, CSŞ Triumf Bucureşti, CSA Steaua Bucureşti, CSU Braşov, CSŞ Nr. 1 Constanţa, CSŞ Anghel Saligny Iaşi, LPS Baia Mare, LPS Bihorul Oradea, CSŞ Reşiţa, LPS Szasz Adalbert Târgu-Mureş, CSŞ Nr. 1 Timişoara şi CSM Ploieşti.
Secția de gimnastică ritmică de la CSM Ploiești, antrenată de Liliana Băescu și Simona Puiu, a avut patru sportive în concurs, toate la junioare. Demn de remarcat este faptul că prezența gimnastelor de la CSM Ploiești la campionat a fost incertă, din cauza situației clubului, care are conturile blocate, pentru datorii de peste un milion de lei la Agenția Națională de Administrare Fiscală.
Totuși, în urma strădaniilor antrenoarelor clubului de a găsi soluții pentru a nu pierde cel mai important concurs pe plan național din sezon, în sprijinul sportivelor a venit compania MasterCard. „Vreau să transmit, pe această cale, în numele întregii echipe de gimnastică ritmică, mulţumiri domnului Cosmin Vladimirescu – General Manager MasterCard România, pentru sprijinul necondiţionat acordat întregii noastre echipe, dar şi domnului director executiv al Direcţiei pentru Tineret şi Sport Bucureşti, Ștefan Cristian Săndulache, pentru atitudinea de fair-play pe care o manifestă faţă de toate sporturile. Mulțumim MasterCard!”, a declarat antrenoarea Liliana Băescu.
Iar participarea la campionat nu a rămas nerăsplătită de junioarele ploieștene, care au reușit să aducă, pentru al doilea an consecutiv, medaliile de argint în palmaresul clubului, în concursul pe echipe.
În componență cu Denisa Stoian, Miruna Ciocîrlan (ambele gimnaste ale lotului național), Delia Gheorghe şi Ana Toma, CSM Ploiești a încheiat pe locul al doilea în clasamentul pe echipe, la mai puțin de trei puncte de prima poziție, ocupată de CSȘ Anghel Saligny Iași.
Echipa ploieșteană a adunat un total de 139,300 puncte, în vreme ce campioana a obținut 142,050 puncte, podiumul fiind completat de CSU Brașov, cu 123,150 puncte. Gimnastele ploieștene au punctat astfel: Denisa Stoian – 56,050p (14,050p – cerc, 13,800p – minge, 13,950p – măciuci, 14,250p – panglică), Miruna Ciocîrlan – 50,500p (12,100p – cerc, 14,400p – minge, 12,450p – măciuci, 11,550p – panglică), Delia Gheorghe – 23,500p (8,450p – minge, 8,750p – măciuci, 8,100p – panglică), Ana Toma – 13,850p (7,450p – cerc, 6,400p – panglică).
De remarcat faptul că Delia Gheorghe și Ana Toma au reînceput antrenamentele cu doar trei săptămâni înainte de campionat, după ce renunțaseră la activitatea sportivă, ca urmare a programului școlar, având ore după-amiaza, ceea ce nu le mai permite să ajungă și la antrenamentele de la club.
Într-o situație asemănătoare se află și Denisa Stoian, sportivă care se pregătește pentru calificările la Jocurile Olimpice de Tineret. Desemnată în ultimii trei ani printre cele mai valoroase gimnaste ale țării, eleva antrenoarelor Liliana Băescu și Simona Puiu este nevoită să nu se ducă decât două ore la școală pentru a fi prezentă la antrenamente, învățând tot după-amiaza. Îngrijorător este faptul că nu s-a găsit, până acum, o soluție pentru ca activitatea sportivă să nu-i afecteze și activitatea școlară, situație care ar trebui să dea mult de gândit factorilor de decizie.
Revenind la competiția de la București, gimnastele clubului ploieștean au mai fost aproape de medalii de încă cinci ori. La individual compus, cu cele 56,050 puncte acumulate, Denisa Stoian a ocupat locul al patrulea, în vreme ce Miruna Ciocîrlan s-a situat imediat în urma sa. Campioană a devenit Denisa Mailat (CSA Steaua București), cu 62,500 puncte (16,300p – cerc, 16,100p – minge, 15,750p – măciuci, 14,350p – panglică), podiumul fiind completat de Laura Aniței (CSȘ Anghel Saligny Iași), cu 61,950 puncte (15,300p – cerc, 16,000p – minge, 15,550p – măciuci, 15,100p – panglică), respectiv Sonia Ichim (CSM Arad), cu 60,000 puncte (15,350p – cerc, 14,950p – minge, 14,450p – măciuci, 15,250p – panglică).
Prin rezultatele înregistrate, Denisa Stoian și Miruna Ciocîrlan au obținut calificarea în toate finalele pe obiecte, dar și-au asigurat, totodată, prezența la Cupa României, care se va desfășura la începutul lunii decembrie, în București.
În finalele pe obiecte, se poate spune că gimnastele ploieștene au fost urmărite de ghinion. Asta deoarece, la trei dintre cele patru finale, reprezentantele de la CSM Ploiești au ratat prezența pe podium la diferențe minime. De exemplu, Miruna Ciocîrlan a ocupat locul al patrulea atât la minge, cât și la măciuci, la ambele obiecte fiind la doar cinci sutimi de a treia treaptă a podiumului, în vreme ce Denisa Stoian a trecut pe lângă medalia de bronz de la cerc pentru două zecimi.
La minge, Miruna Ciocîrlan a fost chiar la cinci sutimi de a doua poziție, obținând 14,450 puncte, primele trei clasate bifând următoarele rezultate: Denisa Mailat – 15,700p, Laura Aniței – 14,500p, Sonia Ichim – 14,500p. Și nici Denisa Stoian nu a fost departe, ocupând locul al cincilea, cu 14,350 puncte.
La măciuci, Miruna Ciocîrlan a obținut 13,000 puncte, fiind devansată de Denisa Mailat – 14,000p, Sonia Ichim – 13,800p, Laura Aniței – 13,050p.
În celelalte două finale, gimnasta ploieșteană a ocupat locul al șaselea, cu 12,000 puncte la cerc și cu 10,750p la panglică.
Denisa Stoian a bifat, de asemenea, două locuri patru, la minge fiind cel mai aproape de medalii, cu 15,400 puncte, situându-se la doar două zecimi de a treia clasată, Sonia Ichim, primele două poziții revenind sportivelor Laura Aniței – 16,250 p și Denisa Mailat – 16,200p.
Cealaltă finală în care sportiva ploieșteană a ocupat locul al patrulea a fost cea de la panglică, la care a fost notată cu 11,900p, pe primele trei poziții situându-se Laura Aniței – 15,400p, Sonia Ichim – 14,750p, Denisa Mailat – 14,700p.
De remarcat că în celelalte două finale Denisa Stoian a ocupat, de fiecare dată, locul al cincilea. Dacă la minge a adunat 14,350 puncte, la măciuci a fost notată cu 12,450 puncte.
« Potrivit unui studiu, cursurile şcolare ar trebui să înceapă după ora 8.30
Trofeul „In memoriam Gabi Dobre” a rămas la Ploieşti »

References: CSM 
 CSM 
 CSM 
 CSM 
 CSM 
 CSM 
 CSM 
 CSM